作者:無名氏
標題:壽星明・沁園春
內容:玉露迎寒，金風薦冷，正蘭桂香。覺秋光過半，日臨三九，蔥蔥佳氣，藹藹琴堂。見說當年，申生穀旦，夢葉長庚天降祥。文章伯，英聲早著，騰踏飛黃。雙鳧暫駐東陽。已種得春陰千種棠。有無邊風月，幾多事業，安排青瑣，入與平章。百里民歌，一樽春酒，爭勸殷勤稱壽觴。願此去，龜齡難老，長侍君王。